google/wiki40b huggingface dataset:
הדה אורן

הדה אורן (14 באוקטובר 1934 - 9 בספטמבר 2008) הייתה מורה למחול וכוריאוגרפית ישראלית.

קורות חייה

אורן נולדה בנתניה ב-1934, ומגיל צעיר ועד מותה ב-2008 התגוררה בקיבוץ אשדות יעקב איחוד. היא למדה חינוך גופני בסמינר הקיבוצים (1962-1960), מחול בבית הספר הגבוה ללימודי כוריאוגרפיה בפריז (1964-1962), והשתלמה, בין היתר, אצל אלווין ניקולאי  ומוריי לואיס  בניו-יורק (1975-1974). 
שיא פעילותה כיוצרת היה בין שנות ה-70 ועד אמצע שנות ה-90 בישראל. היא נמנתה עם צוות הכוריאוגרפים הראשון שיצר ללהקת המחול הקיבוצית ויצירותיה הוצגו בהופעות הלהקה ברחבי הארץ ובעולם. היא יצרה שתי עבודות עבור להקת בת שבע 2; ובאופן עצמאי יצרה כוריאוגרפיות לרות אשל, תמרה מיאלניק ולרקדנים מרינה וולדימיר פיליק. מסוף שנות ה-80 אורן פעלה להקים להקת מחול מקצועית, עצמאית, שבסיסה בעמק הירדן. להקת עמק הירדן העלתה מספר ערבי מחול לאורך שנות ה-90.
ב-1975 הקימה יחד עם אשרה אלקיים רונן מרכז ללימוד מחול בעמק הירדן, אותו ניהלה אורן במשך שנים רבות. המרכז, אשר ממשיך בפעילותו עד היום, חינך דורות של רקדנים ובהם גם כוריאוגרפים לעתיד כגון נעה דר ועדי שעל.
לצד פעילותה המקצועית, לאורך כל השנים יצרה אורן גם מחולות לטקסי החגים בקיבוץ, בניסיון לשלב את השאיפות היצירתיות שלה עם המחויבות לחיי הקהילה, ומתוך רצון להפיח רוח אמנותית פרשנית במסורות היהודיות.

אחרי מותה

בשנת 2017 הציגה האמנית הילה בן ארי את התערוכה "תנועה בין קווים שבורים – מחווה להדה אורן" במוזיאון הרצליה לאמנות עכשווית. הפרויקט נוצר בעקבות מחקר מקיף בגוף העבודה של הדה אורן וכלל מיצב וידאו רב-ערוצי של בן ארי בהשראת עבודותיה של אורן ותצוגה ארכיונית שחשפה לציבור פרקים נבחרים מיצירתה של הכוריאוגרפית המנוחה.
נחמן אש

ביוגרפיה

אש נולד ב-1961 בפתח תקווה. הוא סיים את לימודי הרפואה במסגרת העתודה האקדמית בבית הספר לרפואה ע"ש סאקלר באוניברסיטת ת"א בשנת 1986. 
בתום לימודיו החל שירות סדיר בצה"ל, עבר קורס קציני רפואה בבית הספר לקצינים ובבית הספר לרפואה צבאית, והחל את תפקידו הראשון בשירותו הסדיר כרופא בגדוד רותם של חטיבת גבעתי. בהמשך היה רופא החטיבה.
בשנים 1989–1991 היה רופא (קצין רפואה) בסיירת מטכ"ל. לאחר מכן התמחה ברפואה פנימית במרכז הרפואי שיבא. בשנת 1992 נבחר אש להשתתף כרופא הכוח במבצע "שיח אטד", ולקח חלק באימון המודל למבצע בו אירע אסון צאלים ב'. אש מיהר למקום התאונה והיה הרופא הראשון שטיפל בפצועי הסיירת. בשנים 1994–1995 שימש אש כקצין הרפואה הראשי של אוגדת אזור יהודה ושומרון. בשנת 1997 סיים את התמחותו ברפואה פנימית ונבחר לשמש כראש ענף הרפואה במפקדת קצין רפואה ראשי. בשנת 1999 יצא ללימודים בארצות הברית, במסגרתם קיבל כעבור שנתיים תואר שני במחשוב רפואי מטעם תוכנית משולבת של האוניברסיטאות הארוורד ו-MIT בבוסטון. עם שובו לארץ מונה לתפקיד מפקד הרפואה (מר"פ) של פיקוד הדרום. בתום מילוי תפקיד זה, עסק אש בתחומי התמחותו במרכז הרפואי שיבא.
בשנים 2004–2005 היה אש חניך במכללה לביטחון לאומי, במסגרתה סיים לימודי תואר שני במדע המדינה מטעם אוניברסיטת חיפה. בספטמבר 2005 מונה לסגנו של קצין רפואה ראשי, תא"ל ד"ר חזי לוי. בשנת 2007 מונה לקצין רפואה ראשי, ושימש בתפקידו בין היתר במבצע עופרת יצוקה. על פי אש, הישגו העיקרי בתקופת כהונתו היה ייסוד המסלול הצבאי לרפואה - צמרת, במסגרת העתודה האקדמית. אש שימש בתפקיד זה עד אוקטובר 2011, והוחלף בתפקידו על ידי תת-אלוף ד"ר איציק קרייס. זמן קצר לאחר מכן מונה לסמנכ"ל בכיר למידע ומחשוב במשרד הבריאות. בשנת 2014 מונה לראש חטיבת הבריאות של מכבי שירותי בריאות. הוא משמש פרופסור חבר במחלקה לניהול מערכות בריאות באוניברסיטת אריאל בשומרון.
נשוי לד"ר שפרה אש, בתו של השופט יצחק ברא"ז, רופאה מומחית באונקולוגיה של ילדים. הם הורים לשני בנים תאומים ובת, ומתגוררים בראש העין.
סוכן חשאי 117

סוכן חשאי 117 (OSS 117, ראשי התיבות באנגלית מתייחסים לארגון שקדם ל-CIA, המשרד לשירותים אסטרטגיים, OSS) הוא שם הצופן של הובר בוניסייה דה לה באת', הדמות הראשית בסדרת ספרים מאת ז'אן ברוס המגוללת את קורותיו של סוכן חשאי אמריקאי ממוצא צרפתי. הדמות מהווה פרודיה לדמותו של ג'יימס בונד.
סדרת הספרים זכתה להצלחה בצרפת ועל פיה הופקו סדרת סרטי ריגול, החל משנת 1957 בסרט "סוכן חשאי 117 לא מת", שבה השחקן איוואן דסני גילם את הדמות הראשית. בסרטים משנות ה-60 של המאה ה-20 הדמות גולמה על ידי קרווין מתיוס ופרדריק סטפורד. 
הסרטים האחרונים בסדרה ("סוכן חשאי 117: קהיר, קן המרגלים" ו"סוכן חשאי 117: אבוד בריו", שהופץ בישראל בשם המרגל האבוד בריו דה ז'ניירו) הוקרנו בעשור הראשון של המאה-21 ובהן כיכב ז'אן דוז'ארדן בתפקיד הראשי, כאשר בגרסת הסרטים הללו הסוכן משרת בסוכנות SDECE, ששימשה כסוכנות הביון הצרפתית בשנים 1944-1992. הסרטים בוימו על ידי מישל הזנוויציוס.  במאי 2019 נודע כי הבמאי ניקולא בדוס יצלם את הסרט השלישי להרפתקאותיו של סוכן חשאי 117 בכיכובו של דוז'ארדן.  מישל הזנוויציוס הודיע ​​שהוא עסוק בפרויקט אחר וכי הוא לא יערוך את התסריט. הצילומים מתוכננים להתחיל בסתיו 2019. וייצא לאקרנים ב-3 בפברואר 2021 תחת השם סוכן חשאי 117: התראה אדומה באפריקה השחורה.
במציאות, שם הצופן סוכן 117 היה כינויו של ויליאם לנגר, ראש אגף המחקר והניתוח של המשרד לשירותים אסטרטגיים.

סדרת הספרים

ז'אן ברוס פרסם בסך הכל 88 רומנים משנת 1949 ועד למותו מתאונת דרכים ב-1963.
החל מאותה עת ועד 1985 כתבה רעייתו ג'וזט את המשך הספרים והיא כתבה 143 ספרים תחת שם העט "ג'. ברוס".
מ-1987 פורסמו 23 ספרים נוספים פרי עטם של בתה, מרטין ובעלה פרנסואה. הספר האחרון בסדרה פורסם ב-1992.

סדרת הסרטים

הסרט הראשון "סוכן 117 לא מת" נעשה בשנת 1957 ובמהלך שנות ה-60 וה-70 הופקו סרטים נוספים.
בשנת 2006 הופק סרט הפרודיה "סוכן חשאי 117: קהיר, קן המרגלים" בכיכובו של ז'אן דוז'ארדן וב-2009 הופק סרט ההמשך בכיכובו, "סוכן חשאי 117: אבוד בריו". סרט המשך שלישי בשם "סוכן חשאי 117: התראה אדומה באפריקה השחורה" נמצא בשלבי טרום הפקה.
נעמי רביע

נעמי רביע (ליאון) (נולדה ב-1 באוגוסט 1976) היא שדרנית רדיו ישראלית, קריינית פרסומות, ומרצה לעריכה מוזיקלית ולקריינות בחוג לתקשורת באוניברסיטת אריאל.

גלי צה"ל

רביע עשתה את שירותה הצבאי במחלקת הקריינים של גלי צה"ל, והמשיכה לעבוד בתחנה גם לאחר שחרורה. בין השאר שימשה כקריינית חדשות והגישה תוכניות שונות, בהן התוכנית "אשת חיל" עם רותי רוזן ורצועה ב"סופשבוע רגוע", וכן את התוכנית "אוטונומי" בגלגלצ.
בסוף שנת 2006 מונתה רביע לתפקיד ראש מחלקת קריינים בגלי צה"ל, תפקיד אותו מילאה עד צאתה לחופשת לידה בשנת 2008. כמו כן הייתה חברה בוועדת הקבלה לקורס העיתונאים של התחנה.
ב-2013 החלה רביע להגיש את "קולה של אמא", אחת מתוכניות הדגל של התחנה. כ-3 שנים לאחר מכן, ב-2016, החלה להגיש לצד אביב לביא את התוכנית "יהיה בסדר".

תפקידים נוספים

רביע כתבה טור שבועי בידיעות אחרונות, ושימשה כקריינית במסגרת שידורי הטלוויזיה החינוכית. כמו כן, קולה משמש גם את מערכת הכריזה של שירותי בריאות כללית.
מאז שנת 2015 קולה של רביע, לצד יגאל רביד, מלווה את טקסי יום העצמאות המתקיימים מדי שנה בהר הרצל.
רביע בעלת תואר ראשון בבלשנות אנגלית ולימודים ספרדיים ולטינו-אמריקאיים באוניברסיטה העברית.

חיים אישיים

נשואה לאנתוני ליאון, מתכנת מחשבים, ולהם ארבעה ילדים. מתגוררים במזכרת בתיה.
יחפים בפארק

תקציר העלילה

קורי (ג'יין פונדה) ופול בראטר (רוברט רדפורד) הם זוג צעיר שנישא זה עתה ונוסעים בכרכרה ברחובות ניו יורק לבית מלון שם יבלו את ירח הדבש שלהם. קורי בעלת מזג סוער לעומת רוברט שהוא שקט ושמרן. לאחר שבילו חמישה ימים במלון בלי לצאת מהחדר, רוברט יוצא לעבודתו כעורך דין מתחיל וקורי נוסעת לדירה ששכרה לעצמם בגריניץ' וילג'.
מסתבר שהדירה נמצאת בקומה השישית וכל מי שמגיע לשם מתנשף בדלת הכניסה ומעולף, זה כולל את מתקן הטלפון (הרב אדלמן), את רוברט ואת אתל בנקס (מילדרד נטוויק), אמה של קורי.
הדירה קטנה, החימום לא פועל, הרהיטים לא הגיעו ובגג הזכוכית יש חור גדול. לעזרתם נרתם השכן שגר בעליית הגג, ויקטור ולסקו (שרל בואייה).
קורי מעוניינת לשדך בין אמה הבודדה לוויקטור. ויקטור לוקח את כולם למסעדה אלבנית בסטטן איילנד, שם הם אוכלים תבשיל אלבני ובעיקר שותים אוזו. ויקטור וקורי מתחילים לרקוד לצליל תזמורת אלבנית בעוד שרוברט ואתל יושבים ומביטים בהם במבוכה.
בחזרה לדירתם מבקש ויקטור ללוות את אתל המבוסמת מהאוזו, לביתה וקורי מסכימה בחשש.
קורי מטיחה ברוברט כי הוא עצור מידי ושמרן וכי שבקשה ממנו פעם ללכת יחף בפארק כיכר וושינגטון הוא סירב. וויכוח ביניהם מתלקח והיא מודיעה לו כי הם לא מתאימים באופיים וכי ברצונה להתגרש. רוברט עובר לישון על הספה בסלון ומצטנן מהשלג החודר דרך החור בגג הזכוכית. בבוקר הוא אורז מזוודה ועוזב את הדירה.
קורי מתקשרת לאמה ומתחילה לדאוג כשאין תשובה. לבסוף חוזרים ויקטור ואתל לאחר שבילו את הלילה בחדרו של ויקטור. אתל משכנעת את קורי לחפש את רוברט ולהתפייס. קורי מוצאת את רוברט שתוי והולף יחף בפארק כיכר וושינגטון. הוא מחליט לחזור לדירה כי היא גם שלו. כשהם מגיעים לדירה עולה רוברט על גג הזכוכית ומכריח את קורי החרדה להגיד כי בעלה הוא שתיין ומשוגע. קורי אומרת זאת ורצה לגג לאחוז בו שלא ייפול. הם מתנשקים לעיני האנשים ברחוב הצופים בהם ומוחאים להם כפיים ובתוכם ויקטור ואתל.
גאי המילטון

ביוגרפיה

המילטון נולד בפריז, צרפת שם חיו הוריו, שהיו ממוצא אנגלי. הוא נותר בצרפת במהלך הכיבוש הנאצי והיה פעיל בתנועת ההתנגדות הצרפתית. בתום המלחמה, הוא עבד כעוזרו של קרול ריד על כמה סרטים בכללם The Fallen Idol ‏ (1948) וההאדם השלישי (1949), לפני שנהפך לבמאי בעצמו. הוא ביים את סרטו הראשון The Ringer בשנת 1952. הוא ביים 22 סרטים משנות החמישים ועד לשנות השמונים (כולל), בכללם ארבעה סרטי ג'יימס בונד, המבוססים על הרומנים של איאן פלמינג.

סופרמן ובאטמן

המילטון היה הבמאי המקורי שנבחר לביים את סופרמן ב-1978, אולם בגלל שהוא היה בגלות מס והותר לו להיות באנגליה רק שלושים יום, כשההפקה עברה ברגע האחרון לאולפני פיינווד. תפקיד הבמאי הועבר לבסוף לריצ'רד דונר, אבל המילטון דרש שישלמו לו שכר מלא. 
ההפקה של באטמן נשאה ונתנה עם המילטון כדי להפיק את הסרט בראשית שנות השמונים, מגעים שלא נשאו לבסוף פרי.
מסד (קבוצה אמנותית)

"מסד" הייתה קבוצה של ציירים ארץ-ישראלים צעירים שפעלה בשנים 1929–1930 בתל אביב.
הציירים, שעמם נמנו אביגדור סטימצקי, אהרון פריבר, ישראל פלדי, צבי שור, מרדכי לבנון, אהרון אבני, יצחק סנקובסקי ויוסף קוסונוגי, שהתארגנו על מנת להציג את יצירותיהם. במידה רבה התארגנות זו באה אל מול קבוצת "אגד", שחבריה היו מבוססים יותר. בין התאריכים 26 בדצמבר 1929 ועד 10 בינואר 1930 הציגה הקבוצה תערוכה ובה כ-70 יצירות בדירה בשדרות רוטשילד מס' 4 בתל אביב. בפתיחת התערוכה הוקראו מכתבי ברכה מאת בוריס שץ ונתן ביסטריצקי. באותה תקופה הציגה אף קבוצת "אגד" תערוכה.
תערוכה שנייה של הקבוצה, שנקראה גם "התערוכה המשותפת" או "בני מסד ואורחיהם", נערכה במרץ-אפריל 1930 בגימנסיה הרצליה וכללה 54 יצירות. בנוסף לחברי הקבוצה הצטרפו אל התצוגה גם יוסף זריצקי ומנחם שמי.
ליקופן

ליקופן (נוסחה מולקולרית: C₄₀H₅₆) הוא פיגמנט מסוג קרוטנואיד בצבע אדום מבריק, המצוי בעגבניות ובפירות אדומים אחרים. ליקופן הוא הקרוטנואיד השכיח ביותר בגוף האדם, והוא אחד מנוגדי החמצון הקרוטנואידיים החזקים ביותר. שמו נגזר משמה המדעי של העגבנייה, Solanum lycopersicum. הודות לעובדה שהוא נפוץ מאוד במזון, ליקופן הותר לשימוש גם כצבע מאכל.

מקורות תזונתיים

פירות וירקות שיש בהם כמות גדולה של ליקופן הם עגבניות, אבטיח, גויאבה אדומה, אשכולית אדומה, ופפאיה.
בשונה מוויטמינים אחרים המסיסים במים, כמו ויטמין C וויטמין B אשר עוצמתם פוחתת בעת בישול, הליקופן המסיס בשמן דווקא מגביר את עוצמת פעילותו בזמן חימום ובישול בשל שינוי המבנה המרחבי שלו - מצורת ציס לטראנס. ליקופן ברסק עגבניות זמין לגוף פי 4 מאשר בעגבניות טריות].
כיוון שקרוטנואידים מתמוססים טוב יותר בסביבה שומנית, כדאי לצרוך את הליקופן לצד מאכל שומני על מנת לשפר את ספיגתו.

השפעה בריאותית

סקירה שנערכה בשנת 2010 הסיקה כי לא נערכו מספיק מחקרים כדי לקבוע האם צריכת הליקופן משפיעה על בריאות האדם.
השפעתו האפשרית של ליקופן על מחלות לב וכלי דם וסרטן ערמונית נחקרה במחקר בסיסי וקליני 

עם זאת, נכון לשנת 2017, ההשקפה הרווחת של ה- FDA היא כי אין עדויות לתועלת ליקופן על גוף האדם. 
סקירת מחקרים משנת 2011 הראתה כי אין ראיות מספיקות כדי לתמוך בשימוש של ליקופן למניעת סרטן הערמונית.
ארון וואן ביסאקה

קריירה

וואן ביסאקה נולד ברובע קרוידון שבלונדון, ובילדותו למד בבית הספר "Good Shepherd Catholic Primary School".
הוא החל לשחק באקדמיית הנוער של קריסטל פאלאס בגיל 11, ותופקד בתחילת הקריירה כקיצוני. הוא חתם על חוזהו המקצועני הראשון בקבוצה בדצמבר 2016.
בתחילת עונת 2017/2018 היה וואן ביסאקה שחקן ספסל בלבד, כשלעיתים אף לא היה בסגל הקבוצה למשחק, אך ב-25 בפברואר 2018, עקב מכת פציעות של המגנים הפותחים, ערך את הופעת הבכורה שלו במדי הקבוצה הבוגרת בהפסד קבוצתו 0–1 לטוטנהאם, ושיחק עד סוף העונה בשבעה משחקי ליגה.
ב-20 באוגוסט 2018 ספג כרטיס אדום לראשונה בקריירת המועדונים שלו, כשבדקה ה-75, בהפסד קבוצתו 0–2 לליברפול, עבר עבירה על מוחמד סלאח שמנעה כיבוש שער בטוח.
בעונת 2018/2019 הפך לשחקן מוביל בקבוצתו, ושיחק 35 מתוך 38 משחקים בליגה, כשהוא מפספס משחק אחד בשל הרחקה ושניים בשל פציעה. הוא שיחק בארבעה משחקי גביע נוספים במהלך העונה, ובישל שלושה שערים בליגה ואחד בגביע.
ב-29 ביוני 2019 חתם על חוזה לחמש שנים במדי מנצ'סטר יונייטד, כשזו שילמה עליו 45 מיליון אירו לקריסטל פאלאס, ועשויה לשלם 5 מיליון אירו נוספים על בונוסים שונים. עקב החתימה הפך וואן ביסאקה למגן היקר ביותר בהיסטוריה, ולשחקן ההגנה השישי היקר ביותר. הוא ערך את הופעת הבכורה שלו בקבוצה ב-11 באוגוסט, בניצחון 4–0 על צ'לסי במחזור הליגה הראשון.

קריירת נבחרות

אף על פי שנולד באנגליה, הוריו של וואן ביסאקה הם ממוצא קונגולזי, והוא ערך הופעה אחת במדי נבחרת הרפובליקה הדמוקרטית של קונגו עד גיל 20 בהפסד 0–8 לנבחרת אנגליה עד גיל 17 ב-7 באוקטובר 2015.
לאחר שהרשים במדי קריסטל פאלאס, זומן וואן ביסאקה לסגל נבחרת אנגליה עד גיל 20, וערך את הופעת הבכורה שלו ב-22 במרץ 2018, במשחק נגד נבחרת פולין עד גיל 20. וואן ביסאקה פתח בהרכב והורחק בכרטיס אדום בדקה ה-77, אך נבחרתו ניצחה למרות זאת 1–0 משער בדקה ה-89.
הוא זומן לראשונה לסגל נבחרת אנגליה צעירה בספטמבר 2018, וערך את הופעת הבכורה שלו ב-6 בספטמבר 2018, בתיקו 0–0 עם נבחרת הולנד הצעירה. הוא היה בסגל נבחרתו באליפות אירופה בכדורגל עד גיל 21 2019, ושותף במשחק אחד בטורניר, בהפסד נבחרתו 1–2 לנבחרת צרפת הצעירה ב-18 ביוני 2019, כשהוא כובש שער עצמי.
תנאים (אירוסים)

תנאים הם מנהג קדום שהונהג בקהילות ישראל, הנערך בין זוג מאורס, בו שני הצדדים מתחייבים לקבל על עצמם מספר תנאים הקשורים ליחס בין החתן והכלה ולנישואיהם. התנאים כוללים בין היתר את התאריך שבו לכל המאוחר תתקיים החתונה, ואת ההתחייבות הכספית של כל אחד מן הצדדים לטובת בני הזוג. התנאים מהווים התחייבות קניינית, ובמקרה של הפרת התנאים (ביטול השידוך) משלם הצד המפר סכום כסף כפיצוי. התנאים נחתמים בשטר על ידי עדים.

עריכת התנאים

נוהגים לכבד אדם גדול (רב) בסידור וקריאת התנאים. החלת התנאים נעשית באמצעות קניין סודר. על קיום התנאים ותשלום הפיצוי במקרה של ביטול התנאים ערבים שני ערבים - מצד החתן ומצד הכלה. בדרך כלל נוהגים שלא לכתוב את הסכומים שעליהם מתחייבים, אלא שני הצדדים נדברים ביניהם קודם האירוסין, ובשטר רק כותבים שמתחייבים "כמדובר". לאחר קריאת התנאים, נהוג לשבור צלחת, זכר לחורבן.

זמן עריכת התנאים

לפי מנהג יהדות אשכנז, התנאים נערכים עוד בשעת האירוסין, כך שמיד עם ההחלטה להשתדך מקיימים את טקס התנאים. לפי מנהג עדות המזרח עורכים את התנאים רק מתחת לחופה בסמוך לקידושין.
לפי המנהג לקיים את הטקס בנפרד, נוהגים לעשות סעודה לכבוד התנאים ולדבר בשבח בני הזוג.

נוסח שטר התנאים

הנוסח לשטר התנאים גם הוא תלוי במנהגים. רוב בני אשכנז משתמשים בנוסח "נחלת שבעה", הנוסח נפתח בשפה מליצית:
בסימן טוב ובמזל טוב, יעלה ויצמח כגן רטוב, וה' הטוב יאמר לדבק טוב, מצא אשה מצא טוב, ויפק רצון מה' הטוב.
בהמשך בני הזוג מתחייבים ביניהם לחיות באהבה ואחווה בשלום ורעות, כמו כן הורי שני הצדדים מתחייבים להלביש את בניהם במלבושי כבוד, ולתמוך בסכום מסוים בבני הזוג, ולבסוף קובעים מועד אחרון לחתונה.
הנוסח החסידי הנערך בסמוך לחתונה מקוצר יותר ומכיל רק התחייבות לחיות בשלום.
המנהג הספרדי הוא שלא לעשות כלל תנאים לפני החתונה.

התנאים בספרות

הסיפור הקצר "תנאים", מאת הסופר היהודי-צ'כי וויטייך רקאוס (Vojtěch Rakous), נותן תיאור הומוריסטי של עריכת תנאים בקהילה יהודית כפרית בצ'כיה.
בובי דריסקול

קורות חיים

בובי נולד בעיר סידר רפידס באיווה ובגיל ארבע עבר עם משפחתו ללוס אנג'לס. שם עבר מבחן בד וקיבל תפקיד ראשון בקולנוע בסרט "המלאך האבוד" (1943) לצידה של מרגרט או'בריין. ב-1946 שיחק בסרט So Goes My Love לצידם של מירנה לוי ודון אמיצ'י.
וולט דיסני החתים אותו על חוזה וב-1946 שיחק בובי בסרט שירת הדרום ששילב משחק ואנימציה והקריירה שלו נסקה. באותה שנה שיחק בתפקיד ראשי בסרט "כה יקר לליבי" לצידו של ברל אייבס עליו היה מועמד לפרס אוסקר לנוער שלא חולק באותה שנה.
בובי הושאל לחברת RKO להשתתף בסרט האפל החלון בתפקיד טומי, נער בעל דמיון מפותח שצופה ברצח ואף אחד לא מאמין לו. הסרט נחל הצלחה גדולה ובובי זכה בפרס אוסקר לנוער על "כה יקר לליבי" ו"החלון". פרס זה חולק בשנים 1934–1960 וזכו בו שנים עשר שחקנים בתוכם גם שירלי טמפל.את הפרס העניק לו דונלד או'קונור.
ב-1950 השתתף בתפקיד ראשי של ג'ים הוקינס בסרט אי המטמון של אולפני דיסני והקריירה שלו הגיעה לשיא.
תפקידו האחרון באולפני דיסני היה דיבוב של פיטר פן בסרט האנימציה המוצלח פיטר פן (1953).
לאחר מכן פוטר והקריירה שלו החלה לצנוח. הוא הופיע בסרטים זניחים ובתוכניות רדיו טלוויזיה. הוא החל להשתמש בסמים והשתתף במספר מקרי שוד, עליהם נשא עונש מאסר של ששה חודשים.
ב-1956 נישא למרילין ג'ין ראש ונולדו להם שתי בנות ובן. הם התגרשו ב-1960.
ב-1965 עבר לניו יורק והיה חבר בסדנת "בית החרושת" של אנדי וורהול. מצבו הכללי הידרדר בגלל הסמים.

מותו

ב-30 במרץ 1968 נמצא דריסקול מת בבניין נטוש באיסט וילג'. נתיחה לאחר המוות הראה שמת מאי ספיקת לב כתוצאה מסמים. הוא לא זוהה ונקבר בבית קברות לאלמונים ב-Hart Island ליד ברונקס. אף אחד לא התעניין לאן נעלם.
רק לאחר 19 חודשים התחילה אימו להתעניין היכן הוא נמצא כי רצתה שייפגש עם אביו הגוסס. בעזרת טביעות אצבעות שהיו בידי המשטרה ממימי מאסרו ומגופתו, זוהה האלמוני כבובי דריסקול והונחה מצבה על קברו.
לבובי דריסקול יש כוכב בשדרת הכוכבים של הוליווד.
רז שריג

ביוגרפיה

שריג התגייס לצה"ל במרץ 1995, ושובץ בגדוד דוכיפת. שירת כלוחם בגדוד. לאחר קורס קציני חי"ר, חזר לגדוד דוכיפת ומונה למפקד מחלקה. בהמשך שימש כסגן מפקד פלוגה. לאחר מכן מונה למפקד פלוגה בגדוד בפרוץ האינתיפאדה השנייה. בהמשך שימש מפקד פלוגה בבה"ד 1. לאחר מכן מונה לסגן מפקד גדוד דוכיפת, ושימש בתפקיד בין היתר בזמן הפיגוע בעין יברוד, בו נהרגו שלושה חיילים מהגדוד כשנקלעו למארב ירי קטלני. בהמשך שימש מפקד מחזור בבא"ח כפיר. לאחר מכן מונה לקצין אג"ם של חטיבת כפיר, ושימש בתפקיד בין היתר במבצע עופרת יצוקה.
בשנת 2009 הועלה לדרגת סא"ל ומונה למפקד גדוד דוכיפת, ושימש בתפקיד עד שנת 2011. לאחר מכן מונה למפקד צוות במכללה לפיקוד טקטי בין השנים 2011–2013. בהמשך שימש כקצין אג"ם של עוצבת הגליל בין השנים 2013–2015. לאחר מכן מונה לסגן מפקד חטיבת כפיר, ושירת בתפקיד בין השנים 2015–2017. ב-5 ביולי 2017 הועלה לדרגת אל"ם ומונה למפקד חטיבת יואב, ושימש בתפקיד עד 19 ביוני 2019.
יום מודעות לאוטונומיה על אברי המין

יום המודעות העולמי לאוטונומיה על אברי המין  (באנגלית: World Wide Day of Genital Autonomy) הוא יום בו נערכים כנסים, קמפיינים ציבוריים ופעילויות הסברה במדיה וברשת האינטרנט בנושא שמירת שלמותם של איברי המין והתנגדות למנהג המילה לפעוטות בנים ובנות. היום מצוין מאז 2013, ב-7 במאי, במדינות רבות, ביניהן גרמניה, ישראל, ארצות הברית, צרפת, פינלנד, אוסטרליה, קנדה, דנמרק, בריטניה, שווייץ, וקניה, בכנסים, הקרנות סרטים, הפגנות מחאה, מסיבות עיתונאים או במודעות תמיכה של אתרי אינטרנט המתנגדים למילה, וזוכה להתייחסות בעיתונות הגרמנית. תאריך זה נבחר כי ב-7 במאי 2012, בית המשפט המחוזי של קלן (גרמניה) פסק שמילה מהווה "התערבות חמורה ובלתי הפיכה בשלמות הגוף האנושי".
ברחבי העולם, במדינות רבות נהוגה מילת תינוקות זכרים. כמו כן ישנן מדינות בעיקר ממדינות ערב ומדינות ברחבי אפריקה בהן קיימת תופעה של מילת נשים. מטרת היוזמים לעורר מודעות ציבורית לבעיות וסיכונים שיש לטענתם בברית המילה: מסיכון הפעוט שלא לצורך רפואי, גרימת כאב עז ויצירת חוויה טראומטית ועד פגיעה בתפקוד המיני בבגרות, ופגיעה בבריאות הגוף ובנוסף, לקדם עצמאות ובחירה בכל הנוגע להגדרה המינית העצמית שלהם.
במקביל ליום המודעות העולמי לאוטונומיה על אברי המין מתקיים בישראל "יום המודעות לברית המילה", אשר צוין לראשונה על ידי עמותת בן שלם (לשעבר העמותה נגד חיתוך באיברי מין של תינוקות).
המוזיאון המלכותי של סקוטלנד

תערוכות ואוספים

המוזיאון מכיל חפצים מרחבי העולם, והוא מקיף נושאים רבים כגון גאולוגיה, ארכאולוגיה, היסטוריית הטבע, מדע, טכנולוגיה ואומנות. אחת התערוכות החשובות ביותר בו היא התערוכה על הכבשה דולי, השיבוט המוצלח הראשון של יונק. בין התערוכות הנוספות ניתן למנות את מצרים העתיקה, את אחת החליפות הראוותניות במיוחד של אלטון ג'ון, שלד לוויתן ואת שעון המילניום. האגף שבו מוצג שלד הלוויתן סגור זמנית לרגל שיפוצים, וייפתח שוב ב-2011.

תערוכות זמניות

נכון ל-2008, יש במוזיאון תערוכה זמנית על פיקאסו, שנקראת "Fired With Passion". עד תחילת 2008 הייתה תערוכה על אומנות וכתב מהמזרח הרחוק, שהוצגה מ-2006.

היסטוריה ואדריכלות

בניית המוזיאון, שנערכה בשלבים, החלה בשנת 1861. חלק מאגפי המוזיאון נפתחו טרם החלה בנייתם של אגפים אחרים. הבניין המקורי הושלם בשנת 1888 ותוכנן על ידי פרנסי פוק, מהמהנדסים המלכותיים. הקירות החיצוניים של הבניין נבנו בסגנון הרנסאנס, בניגוד לאולם הכניסה מוצף-האור, שנבנה בהשראת ארמון הבדולח.
רוב אוספיו של המוזיאון הגיעו מהמוזיאון של אוניברסיטת אדינבורו. גשר חיבר בין מבנה המוזיאון לבניין הישן של האוניברסיטה וכך תלמידי האוניברסיטה יכלו לעבור בחופשיות במוזיאון. אולם, אוצרי המוזיאון מצאו מוצגים שסודרו מחדש ואף נעלמו, והתברר שתלמידים מהאוניברסיטה גנבו כיבוד שנקנה על ידי המוזיאון לצורך קבלת פנים לאורחים נכבדים. לכן נחסם הגשר בקיר לבנים שנותר עד היום.
המוזיאון הורחב מספר פעמים מאז פתיחתו. בשנת 1998 נפתח המוזיאון של סקוטלנד, במבנה צמוד למבנה של המוזיאון המלכותי. בשנת 2007 אוחדו המוזיאונים והפכו למוזיאון הלאומי של סקוטלנד.
אוניברסיטת המדינה של אוהיו

היסטוריה

האוניברסיטה נוסדה ב-1870 בשם הקולג' לחקלאות ומכונות של אוהיו, על קרקע שהוקצתה למדינת אוהיו מהמממשל הפדרלי האמריקאי. ב-1873 החל מחזור ראשון של 24 סטודנטים לתואר ראשון ללמוד בשעריה. ב-1878 שינה המוסד את שמו לאוניברסיטת המדינה של אוהיו (באנגלית: The Ohio State University) כשהמילה "The" כלולה באופן רשמי בשמה, ומאז מודגשת על ידי בוגריה. ב-1886 העניקה לראשונה האוניברסיטה תוארי מוסמך וב-1890 תוארי דוקטור. ב-1916 צורפה האוניברסיטה לאיגוד האוניברסיטאות האמריקניות. 
ב-28 בנובמבר 2016 ביצע סטודנט מוסלמי מסומליה שזיהה עצמו עם המדינה האסלאמית, פיגוע דריסה משולב עם פיגוע דקירה ברחבי הקמפוס ופצע 11 בני אדם בטרם נורה למוות. 
האוניברסיטה היא מהגדולות בארצות הברית וב-2016 היו רשומים בה 66,046 סטודנטים מהם 59,482 בקמפוס הראשי בקולומבוס.

ספורט

קבוצות הספורט של האוניברסיטה מתחרות תחת הכינוי Buckeyes (עץ ערמון אמריקאי), כשם כינויים של תושבי מדינת אוהיו. לאורך השנים זכו נבחרות האוניברסיטה באליפויות רבות של ה-NCAA בהם בשחייה תחרותית, כדורסל, בייסבול, חתירה, גולף, אתלטיקה, סיף, כדורעף והתעמלות מכשירים. כמו כן זכתה נבחרת הפוטבול של האוניברסיטה פעמים רבות באליפות הארצית. 
אצטדיון הפוטבול של האוניברסיטה, אוהיו סטדיום, הוקם ב-1922, הוא אחד מאצטדיוני הספורט הגדולים בעולם ומכיל כ-105,000 מקומות.
בין האתלטים הידועים שהתמודדו מטעם האוניברסיטה היה ג'סי אוונס, שבזמן היותו סטודנט באוניברסיטה במסגרת תחרות הביג 10 (Big Ten Conference) של 1935 קבע שלושה שיאי עולם והשווה עוד אחד, בפרק זמן של 45 דקות.
פרנס דהיה פוטרוס

קריירת מועדונים

פוטרוס התחיל את הקריירה שלו במחלקת הנוער של סקוובאקן ובגיל 11 הצטרף לקבוצת הנוער של ארהוס. ב-16 בנובמבר 2012 פוטרוס ערך את הופעת הבכורה שלו בקבוצה הבוגרת בהפסד 2-0 נגד נורסאלנד.
בתחילת עונת 2013/2014 הושאל לסילקבורג ובינואר 2014 חתם על חוזה במועדון.
בקיץ 2015 חתם לשנתיים וחצי בפרדריסיה מהליגה הדנית הראשונה.
לקראת סוף שנת 2017, פוטרוס חתם בהוברו מליגת העל הדנית אליה הצטרף ב-1 בינואר 2018.

קריירה בינלאומית

בצעירותו, פוטרוס שיחק בנבחרות הצעירות של דנמרק.
בנובמבר 2017 זומן לראשונה לסגל נבחרת עיראק וב-4 באוגוסט 2018 פוטרוס ערך את הופעת הבכורה שלו בנבחרת בניצחון 0-3 נגד פלסטין.
מגבר

מגבר הוא כל מתקן העושה שימוש בכמות קטנה של אנרגיה לשליטה על מקור אנרגיה גדול יותר. כיום המונח משמש בעיקר לתיאור מגבר חשמלי, אך ישנם גם מגברים המבוססים על אנרגיות אחרות, כגון מגברים מגנטים ומגברי אור.
המגבר החשמלי משמש ברדיו, במשדרי ומקלטי טלוויזיה, במיקרו מחשבים, בכלי נגינה חשמליים, מכשור אנליטי ובכל מיני מכשירים אלקטרוניים וספרתיים אחרים. הרכיבים החשובים ביותר של המגבר הם ההתקנים הפעילים, כמו שפופרות הריק והטרנזיסטורים.

אופן פעולה

לעיתים ניתן להפוך אות פיזיקלי כלשהו לאות חשמלי, בדרך כלל בעל עוצמה נמוכה, ובעזרת מערכת מגברים ניתן להשתמש באות לצרכים מגוונים. למשל רשמקול הקולט תנודות קול וממיר אותן לאותות חשמליים חלשים, האותות החשמליים נשלחים לטרנזיסטור או לשפופרת ריק שם הם משמשים כמתג לאותות חשמליים בעוצמת זרם גדולה יותר, התהליך ממשיך וחוזר חלילה עד להגעה לעוצמה הדרושה שבה נשלחים האותות החשמליים לרמקול ההופך אותן לתנודות אוויר חזקות הבאות לידי ביטוי כקול.

תופעות המתרחשות במגברים

אפקט מילר - הקיבול השקול בכניסה למגבר מתח מהפך עולה בשל הגדלת השפעתו של הקיבול המחובר בין צומתי הכניסה והיציאה של המגבר. ככל שההגבר גדול יותר כך גדל גם קיבול זה.
הגבלת Slew Rate - Slew Rate הוא מדד המציג את יחס השינוי של המתח במוצא המגבר כתלות בזמן. כאשר מתח הכניסה עולה מעל סף מסוים היחס הנ"ל קטן עד שהשינויים יהיו זניחים ומגיעים לרוויה בליניאריות המגבר. זהו אפקט של אות גדול, כאשר הוא תלוי במתחי ההזנה ובקיבול המגבר.